በኮሮና ቫይረስ (ኮቪድ_19) በሽታ የተያዙ ተጨማሪ ሁለት ሰዎች መገኘታቸውን ለማሳወቅ የተሰጠ መግለጫ።
የኢትዮጵያ የሕብረተሰብ ጤና ኢንስቲትዩት ባለፉት 24 ሰዓታት ውስጥ ባደረገው ተጨማሪ 66 የላብራቶሪ ምርመራ ሁለት በኮሮና ቫይረስ የተያዙ ሰዎች በማረጋገጡ በአጠቃላይ በኢትዮጵያ በቫይረሱ የተያዙ ሰዎች ቁጥር 23 ደርሷል፡፡በቫይረሱ መያዛቸው የተረጋገጡት ግለሰቦች በአማራ ክልል ባሕር ዳር ነዋሪ የሆኑ የ37 ዓመት ሴትና በአዊ ብሔረሰብ አስተዳደር ዞን የአዲስ ቅዳም ነዋሪ የሆኑ የ32 ዓመት ወንድ ኢትዮጵያውያን ናቸው፡፡ የአስገዳጅ ለይቶ ማቆያ ከመጀመሩ ዕለት አስቀድሞ አንደኛዋ ታማሚ መጋቢት 10 ከዱባይ እንዲሁም ሁለተኛው ታማሚ መጋቢት 12 ከአሜሪካ የገቡ ናቸው፡፡በአሁኑ ሰዓት በሀገራችን በለይቶ ሕክምና መስጫ ማዕከል የሕክምና ዕርዳታ እየተደረገላቸው ያሉ 19 ታማሚዎች ሲኖሩ አንድ ታማሚ በጽኑ ሕሙማን ሕክምና ክፍል ክትትል እየተደረገላት ይገኛል፡፡